tartuNLP/wikipedia-smugri-20251201 huggingface dataset:
Kahkjas pilvik

Kahkjas pilvik ("Russula exalbicans") on pilvikuliste sugukonda pilviku perekonda kuuluv söögiseen.
Kübar on roosa kuni purpurpunane, keskelt pleekuv, 5–10 cm lai.
Kahkjas pilvik on kupatatult söödav. Eestis kasvab ta harva kaasikutes, augustist oktoobrini.
Paul Byron

James Paul Byron (sündinud 27. aprillil 1989 Ottawas Ontario provintsis) on Kanada jäähokimängija, kes mängib NHL-i klubis Montreal Canadiens ründajana vasakäärel. Ta on klubi meeskonna asekapten.
Aastatel 2006–2009 mängis ta kolm hooaega Quebec Major Junior Hockey League'i klubis Gatineau Olympiques.
2007. aastal valiti ta NHL-i "draft"is Buffalo Sabresi poolt 179. valikuna. 2009. aastal asus ta mängima American Hockey League'i (AHL) klubis Portland Pirates, mis oli Sabresi noorteklubi. Sabresi meeskonnas debüteeris ta NHL-is 22. jaanuaril 2011 mängus New York Islandersi vastu. Esimese värava lõi ta liigas sama aasta 24. jaanuaril mängus Ottawa Senatorsi vastu.
2011. aasta juunis liitus ta Calgary Flamesiga. Esimesel kahel hooajal sai rohkem mänguaega AHL-is mänginud Flamesi noorteklubis Abbotsford Heat.
2015. aasta oktoobris liitus ta Montreal Canadiensiga. Hooaeg 2016–17 oli Byroni senise NHL-i karjääri edukaim, kuid ta lõi 22 väravat ja andis 21 väravasöötu. 2018. aasta septembris pikendas ta Canadiensiga lepingut nelja aasta võrra.
TRAPPIST

Transiting Planets and Planetesimals Small Telescope (TRAPPIST) on kaks robotteleskoopi, mida kasutab Liège'i Ülikool.
Teleskoopide eesmärgiks on otsida eksoplaneete ja Päikese ümber tiirlevaid komeete. TRAPPISTi lõunapoolne teleskoop asub Euroopa Lõunaobservatooriumi La Silla observatooriumis Tšiilis ning see alustas tööd 2010. aastal. Põhjapoolne teleskoop asub Marokos Oukaïmedeni observatooriumis ning alustas tööd 2016. aastal.
Volksbank Mittweida eG

Volksbank Mittweida eG on ühistupank, mille peakontor asub Saksimaal Mittweidas.
Gewerbebank Mittweida asutamisega pandi alus tänapäeva Volksbank Mittweida eG-le. 13. novembril 1923 toimus asutamiskoosolek Mittweidaeri restoranis Moritzburg.
Regionaalpangas töötab peaaegu 185 inimest ja ta hooldab 36 600 klienti, kellest 12 513 on liikmed (2019. aasta lõpu seisuga). 2019. aasta bilansimaht oli 2,1 miljardit eurot, mis on 17,3% rohkem kui eelmisel aastal.
Volksbank Mittweida eG-l on Saksimaal 9 filiaali ja 4 iseteeninduspunkti.
Programmide rahastamine.
Volksbank Mittweida eG teeb rohkem vabatahtlikku tööd Mittweida - Kesk-Saksi piirkonnas. Kohalikke spordiklubisid rahastatakse võistluse Stars des Sports kaudu, mille on algatanud Saksamaa Volksbanksi föderaalne liit ja Raiffeisenbanks e.V. (BVR). Seal on ka kogukonna sihtasutus Volksbank Mittweida: kogukonna sihtasutus toetas piirkondlikke projekte üle 25 000 euroga. Kogukonna sihtasutus on spordisponsorluse valdkonnas tegutsenud alates 1999. aastast, kuid toetab ka sotsiaal-kultuurilisi projekte.
Rīva

Rīva on küla ("vidējciems") Lätis Lõuna-Kuramaa piirkonnas Saka vallas.
Küla asub valla kirdeosas merepinnast 20 meetri kõrgusel Rīva jõe kaldal. Rīvas on raamatukogu.
Küla on tekkinud Pievikase mõisa ("Pewicken") keskuse juurde. Hiljem asusid seal kolhoosi "Centība" osakonnakeskus ja kruusatöötlemisettevõte "Rīva". Aastani 2021 kuulus küla Pāvilosta piirkonda.
Külas on sündinud baltisaksa maalikunstnik Johann Lebrecht Eggink.
Aastal 2005 oli külas 105 elanikku, aastal 2018 oli elanikke 48, aastal 2020 aga 39.
Strante

Strante on küla ("skrajciems" ehk hajaküla) Lätis Lõuna-Kuramaa piirkonnas Saka vallas.
Küla asub valla põhjaosas ning jääb valla keskusest Sakast 8,5, endisest piirkonna keskusest Pāvilostast 6,5 ja Riiast 202 kilomeetri kaugusele. Asula on tekkinud endise Strante mõisa ("Strandhof") keskuse juurde. Aastani 2021 kuulus küla Pāvilosta piirkonda.
Külla jääb osaliselt Strante-Ulmale järsakrannik. Külas kasvavad künnapuud (ümbermõõduga 4,9 m ja 4,17 m) hobukastanid (ümbermõõduga 3 ja 3,59 m), pöögid (ümbermõõduga 4,48 m, 5,24 m ja 4,2 m), vahtrad (ümbermõõduga 3,67 m, 3,8 m ja 3,79 m), pärn ümbermõõduga 5 m ning saar ümbermõõduga 3,5 m on looduskaitse all. 
2016. aastal oli külas 32 elanikku, 2018. aastal 24 ja 2020. aastal 21.
Ulmale

Ulmale on küla ("mazciems") Lätis Lõuna-Kuramaa piirkonnas Saka vallas.
Küla asub valla põhjaosas merepinnast 14 meetri kõrgusel Läänemere kaldal ning jääb endisest piirkonna keskusest Pāvilostast 10 ja Riiast 200 kilomeetri kaugusele. 
Küla on tekkinud endise Ulmale mõisa ("Ullmahlen") keskuse juurde. Kuni 1945. aastani oli see Ulmale valla keskuseks ja 1962. aastani Ulmale külanõukogu keskuseks. Tänapäeval on sellega liidetud ka Labragsi küla Saka valla aladele jääv osa. Aastani 2021 kuulus küla Pāvilosta piirkonda.
Külas asub Ulmale mototrass. Ulmales on raamatukogu.
Mereäärne asula on suvituspiirkond, sealsed elanikud tegelevad ka kalapüügiga. Külas asub babtistide palvemaja, mis ei ole aga tänapäeval kasutusel.
Külla jääb osaliselt Strante-Ulmale järsakrannik. Külas kasvavad männid (ümbermõõduga 2,5 m ja 2,65 m), vaher ümbermõõduga 4,44 m ning pärn ümbermõõduga 3,64 m on looduskaitse all. Looduskaitse all on ka Ulmale park. Küla idapiiril asuv hiiepaik Ulmale ehk Piņņi ohvrikivi on riikliku kaitse all olev mälestis.
2016. aastal oli külas 70, 2018. aastal 71 ja 2020. aastal 67 elanikku.
Kaltsad

Kaltsad (ka "kaldsad" või "kalsad" ) on etnograafias vanemat tüüpi kitsaste säärtega pikad püksid.
Kaltsasid kandsid 19. sajandi II pooles ja 20. sajandi alguses põhiliselt mulgi mehed. Need püksid olid valmistatud linasest, takusest või villasest valgest riidest, nad olid lihtsalõikelised ja kitsaste säärtega, mis ulatusid allapoole sääremarja ning seoti säärepaeltega kokku. Värvliotstest kinnitati püksid paela ja aasa abil, vahel ka nööbiga. Pükste esilõike osa jäi pooleldi lahti ja särk kippus sealt välja paistma. Selle varjamiseks kanti esilõike ees vöö küljes lakaga nahktaskut, milles hoiti nuga, raha, piipu, tubakat, tulerauda jm tarvilikku. Pükste istmikuosale oli lõikega lisatud ristkülikukujuline tükk, mis kokkuõmblemisel koguti tihedalt kurrutatud krookesse. Sellised püksid olid lätipärased ning neid nimetati ka keeruga kaltsadeks.
Lisaks nimetati kaltsadeks mõnel pool kintspükstega kantavad linaseid, takuseid või villaseid sääriseid.
Ingbert Liebing

Ingbert Liebing (sündinud 11. mail 1963 Flensburgis) on Saksamaa poliitik.
Ta on Munitsipaalettevõtete Ühingu (saksa: Verband kommunaler Unternehmen e.V. (VKU)) tegevjuht ja oli Saksamaa Kristlik-Demokraatliku Liidu (CDU) poliitik. Aastatel 2005–2017 oli ta Saksamaa Liidupäeva liige ning 2013–2017 Saksamaa CDU ja CSU kohaliku poliitilise ühenduse föderaalne esimees.
Elukäik ja töö.
Pärast Neumünsteri keskkooli lõpetamist 1982. aastal läbis Liebing sõjaväeteenistuse ja asus 1983. aastal õppima Kieli Christian Albrechti Ülikoolis kirjandust, politoloogiat ja idamaiseid õpinguid, mille ta lõpetas 1990. aastal magistrikraadiga (M.A.). 
Seejärel töötas ta Schleswig-Holsteini liidumaa parlamendis teaduse assistendina.&lt;br&gt;
Ingbert Liebing on Berliini Munitsipaalettevõtete Ühingu (saksa: Verband kommunaler Unternehmen e.V. (VKU)) tegevdirektor alates 2020. aastast.
Ingbert Liebing on abielus ja tal on kaks tütart. Ta on Sylti saarel elanud alates 1996. aastast.
Ametüstpilvik

Ametüstpilvik ("Russula azurea") on pilvikuliste sugukonda pilviku perekonda kuuluv söögiseen.
Kübar on violetne kuni purpurlilla, 4–8 cm lai.
Marat Gramov

Marat Vladimirovitš Gramov (vene keeles "Марат Владимирович Грамов"; 27. november 1927 Bridino Toropetsi maakond Pihkva kubermang – 26. veebruar 1998 Moskva) oli Nõukogude Liidu riigi- ja parteitegelane ning spordifunktsionäär, ta oli aastatel 1986–1990 NLKP Keskkomitee liikmekandidaat. Ta oli aastatel 1983–1989 NSV Liidu Ministrite Nõukogu juures asuva Kehakultuuri ja Spordi Üleliidulise Komitee esimees.
Soodaklaas

Soodaklaas on suhteliselt pehme ja kergesti töödeldav klaas, mille koostises räbusti ehk loistjana (sulatusainena) kasutatakse soodat. Soodaklaasist on tehtud näiteks klaastaarat, laboriklaasi ja vanemal ajal aknaklaase. Klaasikunstis on soodaklaasist toorikud väga sobivad näiteks teemantgraveeringuks ja muuks külmtöötluseks.
Ümarlihv

Ümarlihv, ka kabašon- või "cabochon"-lihv [kaboš·o(n)] on enamasti poolvääriskivide puhul ja läbipaistmatute vääriskivide puhul kasutatav lihvitüüp, mille puhul lihvitakse kivi ühtlaselt kumeraks. Ümarlihv toob hästi välja eri toonide vaheldumise ja sillerdamise vääris- või ehtekivi ühtlaselt siledal, nurkadeta pinnal.
"Cabochon"'ideks ehk ümarlihvideks võidakse nimetada ka selle lihviga mineraalipalu või kive endid.
Ümarlihv on ajalooliselt vanem kui fassettlihv, antiikajal ja keskajal lihviti ümaraks ka need kivid, mille puhul hiljem kasutati fassettidena lihvimist.
Niguliste monstrants

Niguliste monstrants ehk Ryssenbergi monstrants on 1474.–1477. aastatel Tallinnas valminud ja Niguliste kirikule kuulunud kullatud hõbedast monstrants, mille valmistas kullassepp Hans Ryssenberg. Ese kingiti Põhjasõja ajal 18. sajandil Venemaale ja asub praegu Ermitaažis Peterburis.
Niguliste monstrants on oma mõõtmete ja kaunistuste rohkuse ning meisterliku teostuse poolest erakordne terve Euroopa kunsti kontekstis.
Kirjeldus.
Monstrants on enam kui meetrikõrgune (112 cm) ja üleni kullatud, selle kere on kujundatud hilisgooti kirikutornina, mis toetub pungisega ja kuuiksiirulise kabjaga jalale. Kirikutorni meenutav kere on kaetud ohtrate gooti arhitektuurist laenatud ehisdetailidega, nagu miniatuursete piilarite, konsoolide, tugikaarte, fiaalide ja veesülititega. Kere on jaotatud kolmeks korruseks.
Kõige alumisel korrusel on klaassilinder, milles kahele põlvitavale inglikujule toetub pühitsetud hostia hoidmiseks mõeldud poolkuukujuline klamber. Silindri ümber on raamistusele lisatud vääriskive, millest osa on tänaseks kadunud. Silindrit raamivas tornis on arhitektuursetes niššides apostlifiguurid, kunagisest kuuest kujust on säilinud viis.
Torni keskmisel korrusel on arhitektuurse raamistusega nišis "Neitsi Maarja Jeesuslapsega". Torni kõrgeimal korrusel on nišis sõdurpühaku kuju, keda on peetud Tallinna kaitsepühakuks pühaks Viktoriks. Torni tipus on rist, õieti krutsifiks, mille tagumisel küljel on kujutatud seisvat neitsi Maarjat.
Monstrantsi kere alumise serva külge on vastaskülgedele kinnitatud kaks kellukest, mis helisesid pühitsetud hostiaga monstrantsi ülestõstmisel.
Monstrantsi keret toetab 38 cm kõrgune tugev jalg, mille keskel on kinnihoidmist hõlbustav tahuline pungis. Monstrantsi kuuesiiruline kabi on kaunistatud graveeringutega, mis kujutavad pühakuid Nikolaust ja evangelist Johannest ning Jeesuslast näitamas kannatusriistasid. Kabjale graveeritud tekstilindil seisab daatum "Meie Issanda aastal 1474" ja alamsaksakeelne tekst "Hans Ryssenberg on selle monstrantsi teinud Jumala abiga. Aamen. Andku Jumal meile kõigile igavene elu."
Ajaloost.
Monstrantsi tellisid Niguliste eestseisjad ja selle valmistamine võttis mitu aastat, monstrants kullati alles 1477. Eseme valmistamine läks maksma rohkem kui toona oli kivist elumaja hind Tallinnas. Pärast reformatsiooni jäi monstrants kasutuselt kõrvale ja seisis Niguliste varakambris. 1711. aastal kinkis Tallinna raad monstrantsi vürst Menšikovile, kes andis selle Peeter I-le. 19. sajandi lõpul jõudis väärisese koos teiste Kunstkamera varadega Ermitaaži kogudesse.
1969. aastal toodi monstrants Leningradist Tallinna ja seda eksponeeriti eesti metallikunsti ajaloolisel ülevaatenäitusel Tallinna Riiklikus Kunstimuuseumis:
"Ülekaalukana jäi näitusel kõlama kaasaja metallikunst, kusjuures vanem periood kumas sellest läbi ilmeka ja kunstiküpse tagapõhjana. Esitatu oli meie vaatajaskonnale paljus tundmatu. Teoseid saadi erinevatelt muuseumidelt ja erakogudest. Sensatsioonilisem neist oli vahest 15. sajandi Tallinna meistri Ryssenbergi monstrantsi eksponeerimine. Teatavasti on see töö juba veerand tuhat aastat kodulinnast eemal olnud ja kuulub praegu Riiklikule Ermitaažile."
Lexsoul Dancemachine

 
Lexsoul Dancemachine on Eesti funk-soul-diskoansambel, mis on asutatud 2013. aasta alguses.
Ansamblisse kuuluvad Robert Linna (vokaal, perkussioon), Martin Laksberg (basskitarr), Jürgen Kütner (kitarr), Kristen Kütner (kitarr), Joonas Mattias Sarapuu (klahvpill) ja Caspar Salo (löökpillid). Ansambli asutas bändiliider, produtsent ja peamine laulukirjutaja Martin Laksberg. 
2015. aasta detsembris andis ansambel välja debüütalbumi „Deus Lex Machina“ duubelvinüüli, CD, digialbumi ja oapurgi kujul. Kriitikute ja fännide poolt soojalt vastu võetud kauamängiva hittlooks sai “Beef Grinder”. Disko-funk laulu populariseerimisele aitas kaasa regulaarne rotatsioon BBC 6 ja BBC 2 raadiokanalitel Craig Charles Funk &amp; Soul Show’s. 
Lexsoul Dancemachine on mänginud Tallinn Music Week, Positivus, Pori Jazz, Funky Elephant ja Imagina Funk festivalidel. 2017. aastal käidi Inglismaal minituuril. Esineti Bristolis, Londonis, Leedsis ja Manchesteris, kus anti täismaja kontsert legendaarses klubis Band on the Wall.
Lexsoul Dancemachine'i teine album "Sunny Holiday in Lexico" ilmus 25. novembril 2017. Kohaliku plaadifirma Funk Embassy Records kaudu ilmunud plaadile salvestas grupp latin, jazz-funk ja disko stiilides muusikat. Singel “Coconuts” sai bändi teiseks hitiks, mis jõudis nii BBC raadiosse kui ka mujale Euroopas. 
Kolmas album "Lexplosion II" ilmus Funk Embassy Recordsi kaudu 29. mail 2020. Plaadil teevad kaasa ka USA kitarrist Cory Wong ning Brasiilia perkussionist Luiz Black, kes on muuhulgas tuuritanud São Paulos James Browniga. Albumi produtseeris Solid Gold Sound. 2020. aasta suvel esines bänd liikuva Hulkurbussi katusel 3,5 tundi järjest, sõites läbi Tallinna kesklinna.
Lexsoul Dancemachine võitis 2021. aasta Eesti Muusikaauhindadel Aasta Ansambli auhinna.
Hans Hesse (maalikunstnik)

Hans Hesse (sündinud enne 1497, surnud pärast 1539) oli saksa hilisgooti perioodi maalikunstnik. Tema looming kuulub hilisgootikalt renessansile üleminekustiili.
Tegutses Saksimaal, hiljem praeguse Tšehhi aladel. Tema teoseid on Ditmannsdorfis, Zwickaus, Chemnitzis, Annaberg-Buchholzis, Želinas, Radonice u Kadaněs ja Teplices, samuti Meisseni, Leipzigi ja Praha muuseumide kunstikogudes. Hesse tuntuim töö on Annabergi Mäealtar (1521, temperamaaling puutahvlil), mis asub Annaberg-Buchholzi Püha Anna kirikus.
Lilia Šinkarjova

Lilia Šinkarjova (sündinud 5. jaanuaril 1948) on Eesti näitleja.
Ta on õppinud Vladivostoki Kunstide Instituudis (Владивостокский Институт Искусств).
Ta on aastast 1971 Vene Teatri näitleja.
Isiklikku.
Ta on abielus näitleja Vladimir Antippiga, nende tütar Maria Antipp (sündinud 1981) on Venemaa näitleja.
Uusad

Uusad (ka "huusad") olid läänemurdes vanaaegsed valgest ja hallist linasest, takusest või villasest riidest meeste püksid.
Põhiliselt kandsid uusasid Kihnu mehed kuni 19. sajandi lõpuni. Nendel pikkadel või poolpikkadel pükstel olid kitsavõitu sääred, kuid avarust andis uusadele jalgevaheline kiil. Püksid olid värvli külge kroogitud ning neid hoidis üleval sõlmitavate otstega värvelkinnis.
Tušita

Tušita (sanskriti keeles "tuṣita "‘rahuldav, rõõmuküllane’; tiibeti keeles "dga’ ldan") on budistlikus kosmoloogias üks deevade seisunditest ("devaloka") kõrgemas ihade olus ("kamaloka"), mis ei ole enam seotud maiste asjadega.
Budistliku mütoloogia järgi kestab elu Tušitas 4000 aastat, kusjuures sealse aasta üks päev vastab 400 maapealsele aastale. Tušitas veedavad bodhisattvad oma eelviimase elu enne seda, kui laskuvad maa peale ning saavad budaks. 
Kui Šākjamuni laskus Tušitast inimeste maailma, pani ta oma krooni järgmise, tulevase buda Maitreja pähe, kes praegu kuulutab seal jumalatele seadmust ning ootab oma aega maa peale laskumiseks.
Buddha Šākjamuni ema Māyā kehastus uuesti Tušitas.
Irmino

Irmino on linn Ukrainas Luhanski oblastis. Asub Kadijivka ja Pervomaiski vahel, Luhani paremkaldal.
1977–2010 oli linna nimi Teplogirsk 2014. aastast on linn mässuliste nn Luhanski Rahvavabariigi kontrolli all.
Peamine majandusharu oli pikka aega kivisöe kaevandamine. 1927. aastast töötas seal Aleksei Stahhanov. 1995. aastal kaevandus suleti.
Piir (perekonnanimi)

Piir on eesti perekonnanimi. 
2020. aasta 1. jaanuari seisuga oli Eestis perekonnanimi Piir 581 inimesel (291 mehel ja 290 naisel). Perekonnanimede levikult on Piir meeste puhul 153. ja naiste puhul 184. kohal.
David Kämpf

David Kämpf (sündinud 12. jaanuaril 1995 Jirkovis) on Tšehhi jäähokimängija, kes mängib ründajana NHL-i klubis Toronto Maple Leafs.
Hooajal 2012–13 debüteeris ta Tšehhi kõrgliigas Chomutovi Piráti meeskonnas.
2017. aasta mais sõlmis ta lepingu NHL-i klubiga Chicago Blackhawks. Ta asus alguses mängima American Hockey League'i klubis Rockford IceHogs. NHL-is debüteeris ta Blackhawksi meeskonnas 2017. aasta detsembri lõpus. Esimese värava lõi ta liigas 12. jaanuaril 2018 mängus Winnipeg Jetsi vastu.
2021. aasta juulis sõlmis ta kaheaastase lepingu Toronto Maple Leafsiga.
Corey Crawford

Corey Crawford (sündinud 31. detsembril 1984 Châteauguays Québecis) on endine Kanada jäähokimängija (väravavaht).
Aastatel 2001–2005 mängis ta neli hooaega Quebec Major Junior Hockey League'i klubis Moncton Wildcats.
Ta mängis kogu oma NHL-i karjääri jooksul Chicago Blackhawksis. 2003. aastal valis Blackhawks ta NHL-i "draft"is 52. valikuna. NHL-is debüteeris ta Blackhawksi meeskonnas 22. jaanuaril 2006 mängus Minnesota Wildi vastu. Aastatel 2005–2010 mängis ta suurema osa ajast American Hockey League'i klubides Norfolk Admirals ja Rockford IceHogs. Blackhawksi põhiväravavahiks sai ta hooajal 2010–11. Samal aastal valiti ta NHL-i hooaja uustulnukate sümboolsesse koosseisu ("NHL All-Rookie Team").
2013. ja 2015. aastal võitis ta Blackhawskiga Stanley karika. Samadel aastatel pälvis Crawford William M. Jennings Trophy (auhind väravavahile, kes on vähemalt 25 mänguga lasknud oma meeskonnale lüüa kõige vähem väravaid). 2015. ja 2017. aastal valiti Crawford NHL-i tähtede mängule.
Sotii

Sotii (prantsuse keeles "sotie" või "sottie" sõnast "sot" 'narr', 'loll') oli "narrimäng", ühevaatuseline koomiline näidend 15. ja 16. sajandi Prantsusmaa teatris. Lavastuses esinesid tegelastena narrid, kes vaatlesid ja vahetasid mõtteid kaasaegse elu nähtuste ja isikute kohta – see andis sotiile satiirilise ja kohati teravalt ühiskonnakriitilise iseloomu.
Ajaloost.
Narrid kandsid lavastustes traditsioonilisi lühikesi kuubesid, sukki, kellukesi või kuljuseid ja iseloomulikku narrimütsi; nad pikkisid lisaks dialoogidele, mis kindlasti olid osalt kohapeal improviseeritud, oma etteastetesse akrobaatilisi trikke ja burleskset huumorit. Algkujul oli sotii müsteeriumide ja moraliteede sissejuhatav osa rahva tähelepanu tõmbamiseks või siis osa karnevalipidustustest, milles loodi ümberpööratud maailm ja narre esitleti seal kui kõrgeima tarkuse allikat. Hiljem arenes sotii sõltumatuks žanriks ja sotiisid kirjutasid haritlased, nagu Clercs de la Basoche'i, ühe juristide ühingu kleerikud, või ühingusse Enfants sans Souci koondunud rühm aadlikke.
Tuntuim sotiisid kirjutanud kirjanik oli Pierre Gringoire, ja kõige tuntum tema sotiidest on 1511. aastal etendatud "Jeu du prince des sots" ("Mäng narride vürstist"). Selles lavastuses kujutab Mère Sotte'i ehk Narride Ema tegelaskuju paavste või kirikut laiemalt ja sedasorti satiiri tolereeris ka Prantsusmaa kuningas. 16. sajandi jooksul sattus sotiide mängimine põlu alla ja hääbus.
Uuemal ajal.
20. sajandi kirjanik André Gide on sotiiks nimetanud oma 1914. aasta romaani "Vatikani keldrid" ("Les caves du Vatican"). Kirjanik juhib sellega tähelepanu romaani satiirilisele suunitlusele ja seostab teksti hiliskeskaegse teatrižanriga, milles õpetlik segunes farsiga ja religioosseid teemasid peegeldati segadust tekitavasse ilmaellu.
Muusikateatrižanr

Muusikateatrižanr on muusikateatris kokkuleppeline kategooria, millesse muusikateatriteos kuulub.
Ploce

Ploce on küla ("vidējciems") Lätis Lõuna-Kuramaa piirkonnas Vērgale vallas.
Küla asub merepinnast 21 meetri kõrgusel; seal asub Ploce bussipeatus. Aastail 1944–2009 asus külas ka Ploce raudteepeatus. Külas oli varem Aizpute turbavabriku filiaal. Aastani 2021 kuulus küla Pāvilosta piirkonda.
Ploces kasvavad tammed (ümbermõõdud 5,8, 5,89 ja 6,74 m) ning magus kirsipuu (ümbermõõt 2,5 m) on looduskaitse all. 
Aastal 2005 oli külas 130 elanikku, aastal 2018 oli elanikke 135, aastal 2020 aga 133.
Bebe

Bebe (vanasti ka Vecbebe) on küla ("skrajciems" ehk hajaküla) Lätis Lõuna-Kuramaa piirkonnas Vērgale vallas.
Küla asub valla kaguosas ja jääb valla keskusest Vērgalest 4, endisest piirkonna keskusest Pāvilostast 31 ning Riiast 214 kilomeetri kaugusele. 
Küla on kujunenud Vecbebe mõisa ("Alt-Bebben") keskuse juurde. Aastani 2021 kuulus küla Pāvilosta piirkonda.
Bebes kasvav pärn (ümbermõõt 4.22 m) on looduskaitse all.
Ziemupe

Ziemupe on küla ("vidējciems") Lätis Lõuna-Kuramaa piirkonnas Vērgale vallas.
Küla asub valla loodeosas ja jääb valla keskusest Vērgalest 11, endisest piirkonna keskusest Pāvilostast 34 ning Riiast 237 kilomeetri kaugusele. Külas asub rahvamaja, mille ruumides asub ka kohalik raamatukogu. Külas asub Rūķupe jõulumaa.
Ziemupe on kujunenud Ziemupe mõisa ("Zeemuppen") keskuse juurde. Aastani 1949 oli seal Ziemupe valla keskus, aastani 1954 aga Ziemupe külanõukogu keskus. Aastani 2021 kuulus küla Pāvilosta piirkonda.
7. oktoobril 1758 hukkus sealsel rannikul liinilaev Moskva. Pardal olnud ligi 600 meremeest pääsesid enamikus ujudes kaldale, uppunuid või surnuks külmunuid oli 98. Nõukogude perioodil rajati külla rannikukaitsega tegelenud raketidivisjoni väeosa 90450 P.
Ziemupes kasvavad pärnad (ümbermõõdud 6.12 ja 3.73 m) ning saar (ümbermõõt 3.52 m) on looduskaitse all. Pärnadest jämedam Audžuļi pärn sai aastal 2005 tormist kannatada. Küla asub Ziemupe hoiuala serval. Küla ja sealsete rannaluidete vahele on rajatud ligi kilomeetrine kivikuhjatis, täkestamaks luidete edasitungi.
Ziemupe luteri kirik ja selle piirdemüür, altar, altarimaalid ning kantsel on muinsusmälestistena riikliku kaitse all.
Aastal 2016 oli külas 166 elanikku, aastal 2018 oli elanikke 164, aastal 2020 aga 161.
Viktor Eenpalu

Viktor Aleksander Eenpalu (kuni 05. märtsini 1935 Viktor Aleksander Einbund; 6. aprill 1906 Luuga – 14. september 1942 Ussollagi vangilaager, Permi oblast) oli Eesti politseinik.
Alghariduse sai Lugas, lõpetas Tartu Vene eragümnaasiumi 1926, Tartu Ülikooli õigusteaduskonna 1939. Eesti Üliõpilaste Seltsi liige.
Tallinnas elas mõnda aega onu Kaarel Eenpalu juures, mistõttu sai sealt ka innustust teenida edasi politseinikuna. Asus tööle Tallinna politsei 5. jaoskonda oktoobris 1926, kus oli kuni 1927. aasta maini. Seejärel oli ajateenija Pioneeripataljonis kuni 1928 augustini ning edasi kasvandik 11.1928–03.1929 Politseikooli kõrgemas klassis. 1929–1930 oli välispolitsei Tallinna-Harju prefektuuris Sadama jaoskonna konstaabel. 
Edasine karjäär oli politilises politseis: assistent Petseris 01.06.1930–1934 ja Tartus 1934–1935, vanemassistent Narvas 1935–1939. 15.09.1939 kuni 04.07.1940 oli politilise politsei abikomissar Pärnus. Arreteeriti NKVD poolt 24.01.1941. Erinõupidamise otsusega 31.03.1942 määrati mahalaskmisele.
Saraiķi

Saraiķi (ka Saraikas) on küla ("vidējciems") Lätis Lõuna-Kuramaa piirkonnas Vērgale vallas.
Küla asub valla edelaosas Läänemere kaldal. Külas on raamatukogu, seal asub Kopdarbsi bussipeatus. 
Küla territooriumile jääb Saraiķi mõisa hoonetekompleks, mille juurde kujunes Saraikas muiža nime kandev küla. Tänapäeval on see Saraiķiga liidetud.
XVI sajandi lõpus rajati külla kirik, mis aga Põhjasõja ajal laastati. Aastal 1798 taastati see kohaliku paruni Offenbergi soovil. Nõukogude perioodil asus külas kohaliku kolhoosi "Kopdarbs" keskasula. Aastani 2021 kuulus küla Pāvilosta piirkonda.
Külas paiknes nõukogude perioodil ka 15. raadiotehniline brigaad, mis tegeles ranniku valvega. Hiljem läks sõjaväebaasi territoorium Läti kaitsejõudude käsutusse ja sinna rajati 17. maakaitsepataljoni väljaõppekeskus.
Mõisa juures kasvav hobukastan (ümbermõõt 4.96 m) on looduskaitse all. 
Aastal 2016 oli külas 238 elanikku, aastal 2018 ja aastal 2020 aga 236 elanikku.
Müts

Müts on suhteliselt lihtsa tegumoega tavaliselt pehmest materjalist peakate. 
Tänapäeva Eestis on mütsidest kasutusel sonid, baretid, "beanie"'d, talvemütsid, jahimehemütsid, vihmamütsid, vähemal määral nokkmütsid (sh kaptenimütsid ja sõjaväemütsid) jne.
Lastemütse: beebimütsid, puuvillased kevad-sügismütsid, õhukesed suvemütsid, rannamütsid, nokamütsid, meriinovillast mütsid, paksema voodriga talvemütsid jne. 
Eestis ajalooliselt kantud vanemat tüüpi mütse:
Visaginase omavalitsus

Visaginase omavalitsus (leedu "Visagino savivaldybė") on 1. järgu haldusüksus Leedus endise Utena maakonna aladel. 
Omavalitsuse pindala on 58 km2 ja elanike arv oli 2020. aastal 18 250 inimest.
Visaginase omavalitsus moodustati 1999. aastal Visaginase linnast. Toona oli selle pindala 8,96 km2 Aastal 2003 liideti sellega veel osa Rimšė valda kuulunud asulatest. 
Omavalitsuse territooriumile jääb Visaginase järv, selle loodepiiri moodustab Drūkšiai. Omavalitsuse keskus on Visaginase linn, kus 2011. aastal oli 22 361 elanikku. Stabatiškė huutoris sel aastal elanikke ei olnud.
Visaginase järv

Visaginas on järv Leedus Visaginase omavalitsuses. Järve kaldal asuvad Visaginase linn ja Ramybė küla.
Järv kuulub Daugava vesikonda, sealt välja voolav Visaginase oja viib sealsed veed Drūkšiai järve. Järve kaldad on madalad, lõunas ja läänes looklevad. Kaldajoone pikkus on 8,94 kilomeetrit. Järves on kaks saart pindaladega 0,27 ha ja 0,03 ha. Järve säng asub jääajal tekkinud lohus. Visaginase järv jääb merepinnast 149,5 meetri kõrgusele. Järve põhja katab muda, kalda ääres on põhja katmas liiv ning turvas.
Järve suubub kaks oja - Paklevė ja nimetu oja. Kaldaid katab valdavalt männik, järve kaldavööndis kasvavad osjad, kaislad ning pilliroog.
Brudzów

Brudzów on küla Poola Święty Krzyżi vojevoodkonnas Kielce maakonnas Morawica vallas. Brudzów asub Morawicast 5 km kagus ja Kielce kesklinnast umbes 17 km lõunas.
Leivo Sepp

Leivo Sepp (sündinud 4. märtsil 1972) on Eesti ultrajooksja ja e-Eesti vedaja.
Ta lõpetas 1987. aastal Tallinna 21. Kooli.
Aastatel töötas projektijuhina EMT-s. Alates 2006. aastast töötab ta Microsoft Eestis.
Ta asutas 2009. aastal robootikakooli Robootika.COM ja on siiani selle eestvedaja.
Łabędziów

Łabędziów on küla Poolas Święty Krzyżi vojevoodkonnas Kielce maakonnas Morawica vallas. Łabędziów asub Morawicast 2 km idas ja Kielce kesklinnast umbes 14 km lõunas.
Braden Holtby

Braden Holtby (sündinud 16. septembril 1989 Lloydminsteris Saskatchewani provintsis) on Kanada jäähokimängija, kes mängib väravavahina NHL-i klubis Dallas Stars.
Aastatel 2005–2009 mängis ta Western Hockey League'i klubis Saskatoon Blades.
2008. aastal valis Washington Capitals ta NHL-i "draft"is 93. valikuna. 2009. aastal asus ta mängima American Hockey League'i klubis Hershey Bears. NHL-i debüteeris ta Capitalsi meeskonnas 5. novembril 2010 mängus Boston Bruinsi vastu, sekkudes mängu kümme minutit enne normaalaja lõppu Michal Neuvirthi asemele. NHL-is kuulus ta esimest korda algkoosseisu kaks päeva hiljem mängus Philadelphia Flyersi vastu. Capitalsi põhiväravavahiks sai Holtby hooajal 2012–13.
2018. aastal võitis ta Capitalsiga Stanley karika. Hooajal 2015–16 pälvis Holtby NHL-i hooaja parimale väravavahile antava Vezina Trophy. Samal hooajal valiti ta ka hooaja sümboolsesse koosseisu ("NHL First All-Star Team"). 2017. aastal pälvis ta William M. Jennings Trophy (auhind väravavahile, kes on vähemalt 25 mänguga lasknud oma meeskonnale lüüa kõige vähem väravaid) ja valiti lisaks NHL Second All-Star Teami. Aastatel 2016–2020 valiti Holtby viiel aastal järjest NHL-i tähtede mängule.
2020. aasta oktoobris sõlmis Holtby kaheaastase lepingu Vancouver Canucksiga. 2021. aasta juulis sõlmis ta üheaastase lepingu Dallas Starsiga.
Röntgenastronoomia

Röntgenastronoomia on astronoomia haru, mis tegeleb röntgenallikate otsimise ja uurimisega.
Röntgenikiirgust tekitavad tavaliselt taevakehad, mis sisaldavad kuumi gaase ning mille temperatuur on miljon kelvinit ja enam. Kuna Maa atmosfäär neelab röntgenikiiri, kasutatakse kosmilise röntgenikiirguse uurimiseks peamiselt kosmoseteleskoope ja atmosfääri kõrgematesse kihtidesse tõusvaid õhupalle. 
Röntgenastronoomia sai alguse 1948. aastal, kui avastati Päikeselt lähtuv röntgenikiirgus. Tõsisem uurimistöö algas 1962. aastal, kui Skorpioni tähtkujust avastati Scorpius X-1, mis oli esimene väljaspool Päikesesüsteemi avastatud röntgenikiirguse allikas.
Obice

Obice on küla Poolas Święty Krzyżi vojevoodkonnas Kielce maakonnas Morawica vallas. Obice asub Morawicast umbes 7 km ja Kielce kesklinnast ligi 21 km lõunas.
Härjasüdamemüts

Härjasüdamemüts oli 19. sajandil Eestis kantav tüüpiline talvemüts.
Härjasüdamemüts sarnanes murumütsiga ning seda kandsid enamasti mehed rohkem saartel, Läänemaal ja Põhja-Eestis.
Müts õmmeldi tumepruuni karvaga vasika- või lambanahast, naha lihapool väljas ja karv seespool ning eraldi voodrit ei pandud. Nahast lõigati kuus kolmnurkset siilu, mis õmmeldi käsitsi kokku tihedate üleloomispistetega, õmblemiseks kasutati kahekordset niiti. Mütsi alumine serv oli kandmisel umbes nelja sentimeetri ulatuses pealepoole keeratud, nii et karv paistis äärest. Kehva ilmaga sai serva üle kõrvade tõmmata.
Vaata ka.
Eestis varem kantud vanemat tüüpi mütse:
Eesti Kultuurkapitali rahvakultuuri aastapreemia

Eesti Kultuurkapitali rahvakultuuri aastapreemia on üks kaheksast Eesti Kultuurkapitali välja antavast Eesti Kultuurkapitali aastapreemiast. Eesti Kultuurkapitali rahvakultuuri aastapreemia määratakse aasta jooksul enim silma paistnud rahvakultuuri valdkonna tegelastele.
Rahvakultuuri aastapreemia saaja kandidaadid esitab Eesti Kultuurkapitali rahvakultuuri sihtkapital ja laureaadi valib välja Eesti Kultuurkapitali nõukogu.
Flintklaas

Flintklaas on raske ja tugev, väga puhas ja läbipaistev suure murdumisnäitajaga optiline klaas, mis sisaldab üle 40% plii(II)oksiidi. Kasutatakse peamiselt optiliste läätsede valmistamiseks.
Flintklaaside hulka kuulub ka vääriskiviimitatsioonide jaoks kasutatav strass.
Omadused.
Flintklaasil on suhteliselt kõrge murdumisnäitaja ja madal Abbe arv - flintklaasideks nimetatakse klaase, mille Abbe arv jääb vahemikku 50–55 või on väiksem. Murdumisnäitaja jääb vahemikku 1,45–2,00.
Flintklaas absorbeerib palju UV-kiirgust, kuid suhteliselt vähe nähtavat valgust, seetõttu tehakse sellest teleskoopide läätsesid. Tavaliselt kombineeritakse flintklaasist nõguslääts kroonklaasist kumerläätsega: flintklaas ja kroonklaas kompenseerivad teineteise optilisi omadusi ja see vähendab kromaatilist aberratsiooni.
Enam kui 65% pliioksiidi sisaldusega flintklaas ei lase läbi röntgenikiirgust ja gammakiirgust ning seda kasutatakse kiirguskaitseklaaside valmistamiseks laboritele jm.
Ajaloost.
Flintklaasi tootmise tehnoloogia arendas välja George Ravenscroft 1675. aastal. Flintklaasi nimi anti tema toodetud klaasile seepärast, et ühe toorainena kasutati kriidilademeis leiduvat väga puhast tulekivi (inglise keeles "flint"); hiljem asendas selle pliioksiidi lisamine klaasimassile, kuid nimi säilis.
Flintklaas on traditsiooniliselt olnud pliiklaas, mis sisaldas kuni 40–80% plii(II)oksiidi; tänapäeval otsitakse võimalusi pliisaaste vähendamiseks flintklaasi tootmisel ja pliioksiidi on hakatud flintklaasis asendama muude metallioksiididega nagu titaandioksiid või tsirkooniumdioksiid; selle flintklaasi omadused ei erine pliid sisaldava flintklaasi omadustest märkimisväärselt.
Pliiklaas

Pliiklaas ehk kristallklaas või lihtsalt kristall on klaasi liik, mille tavalise soodaklaasi kaltsiumkomponent on asendatud pliiga. Tüüpiliselt sisaldab pliiklaas 18–40% kaaluprotsenti plii(II)oksiidi (PbO), suurema pliisisaldusega klaasi nimetatakse flintklaasiks.
Hoolimata nimetusest "kristallklaas" puudub pliiklaasil kristalliline struktuur, see on nagu igasugune klaas amorfne aine. Nimetuse kristall ("cristallo") andsid sellele klaasile Veneetsia klaasimeistrid sarnasuse tõttu mäekristalliga, mida pliiklaas imiteeris.
Eri lisandid.
Plii olemasolu kristallis annab klaasile raskema ja säravama välimuse ning suurendab läbipaistvust. Pliioksiid lisatakse klaasile, et vähendada selle sulamistemperatuuri ja muuta see töödeldavamaks.
Kristallnõude valmistamisel võidakse klaasimassile lisada eri mineraale, et anda klaasile soovitud omadused ja efektid. Mõned levinumad mineraalid, mida lisatakse kristallvaasidele, on järgmised:
Sõnavara.
Euroopa Liidus on reguleeritud nimetuse "kristall" kasutus: kristalliks tohib nimetada vaid sellist klaasi, mille pliisisaldus on vähemalt 24%, ja need tooted märgistatakse ümmarguse kuldse etiketiga. Sellest väiksema pliisisaldusega klaasi või sellist, millele on lisatud muid metallioksiide, tohib nimetada kristallklaasiks, ning nende etikett on kolm- või nelinurkne.
SWACQ

SWACQ (kodanikunimega Arjen Thonen; sündinud 27. veebruaril 1992 Wijchenis) on Hollandi muusikaprodutsent ja DJ.
Thonen kasvas üles Prantsusmaal. Pärast Hollandisse naasmist hakkas ta astuma oma esimesi samme muusika produtseerimise alal. Inspireerituna Tiëstost, sai temast John Dirne juhendamisel täieõiguslik tantsumuusika produtsent. Nimi SWACQ on lühend ingliskeelsest fraasist "Sounds With A Certain Quality" ('helid kindla kvaliteediga').
Koostööd.
SWACQ on teinud koostööd teiste seas Tiësto, Nicky Romero ja paljude teistega. Muuseas on ta teinud remikse Martin Garrixile, Tiëstole, Bazzile ja Julian Jordanile.
Podwole

Podwole on küla Poolas Święty Krzyżi vojevoodkonnas Kielce maakonnas Morawica vallas. Podwole asub Morawicast umbes 6,5 km loodes ja Kielce kesklinnast ligikaudu 11 km lõunaedelas.
Rumm-müts

Rumm-müts oli varasematel aegadel kantud ümmargune nokata meestemüts.
Ringikujuline lapik pealaeosa õmmeldi tumedas toonis villasest kangast, vahel ka sametist, nahast või kunstkarusnahast. Mütsi serv oli 8–9 cm kõrgune ja enamasti tumedast lambanahast. Vooder oli puuvillasest või siidisest kangast ja puuvillase vateeringuga. Müts sarnanes härjasüdamemütsiga, kuid nahast mütsiserv oli kõrgem. 
Vaata ka.
Eestis varemt kantud vanemat tüüpi mütse:
Chorzelów

Chorzelów on küla Poolas Podkarpacie vojevoodkonnas Mieleci maakonnas Mieleci vallas. Chorzelów asub Mielecist 5 km põhjas ja Rzeszówist 53 km loodes.
Küla on esmamainitud 1326. aastal.
Wola Morawicka

Wola Morawicka on küla Poolas Święty Krzyżi vojevoodkonnas Kielce maakonnas Morawica vallas. Wola Morawicka asub Morawicast umbes kaks ja pool km kagus ja Kielce kesklinnast ligikaudu 15 km lõunas.
Ketasmüts

Ketasmüts on etnograafias Saaremaa naiste väike kettakujuline varrastel kootud peakate.
Ketasmüts kooti mustast villasest lõngast, see oli tuttmütsi vähendatud vorm. Tuti asemel oli sellel piiprellidega kaunistatud kolmnurkne tükk kalevit. Seda mütsi kandsid 19. sajandi II pooles ja 20. sajandi algul Ida-Saaremaa abielunaised. See seati pähe nii, et mütsi esiserv otsmikul jäi juuksepiirile ja kalevist riidetükk paremale poole. Pöide ketasmütsid sarnanesid Karja omadega, kuid olid valmistatud riidest. Karjas seoti see paelaga kurgu alt, Pöides aga kukla tagant kinni.
Vaata ka.
Eestis varem kantud vanemat tüüpi mütse:
Püha Sebastianus

Püha Sebastianus (umbes 256–288 pKr) oli varakristlik Rooma märter, kes kannatas Diocletianuse valitsemise ajal.
Legendi järgi oli ta pretoriaanide kapten, kes mõisteti oma usu eest surma ning otsus tuli täide viia vibulaskmise läbi. Traditsiooni kohaselt ta päästeti ja raviti terveks, mille järel ta läks Diocletianuse juurde, et teda pattude eest hoiatada ning peksti seejärel surnuks.
Kui 6. ja 7. sajandi kunstiteostel on teda kujutatud vanema habemes mehena, siis renessansikunstnikud hakkasid teda maalima noormehena. Kunstis on tema atribuudiks vibunooled.
Püha Sebastianus on roomakatoliku ja õigeusu kirikus vibuküttide, sportlaste ja sõdurite kaitsepühak. Tema poole palvetatakse ka katku puhul ning usutakse, et ta leevendab surijate kannatusi. Roomakatoliku kirikus on tema mälestuspäev 20. jaanuar.
Püha Sebastianus on Acireale, Caserta, Petilia Policastro ja Melilli kaitsepühak Itaalias, Donostia, Palma de Mallorca, Lubríni ja Huelva kaitsepühak Hispaanias ja Rio de Janeiro kaitsepühak Brasiilias.
Oskar Seeman

Oskar Seeman (sündinud 9. oktoobril 1997 Pärnus) on eesti näitleja.
Seeman on lõpetanud 2016. aastal Pärnu Sütevaka Humanitaargümnaasiumi ja 2020. aastal Eesti Muusika- ja Teatriakadeemia lavakunstikooli (29. lend).
Ta asus 2020. aastast tööle Vanemuise teatri näitlejana. Alates 2024. aasta kevadest on Seeman vabakutseline.
Isiklikku.
Tema isa on näitleja Sepo Seeman.
Oskar Seemani elukaaslane on fotograaf Elis Jurkatam. 2024. aasta märtsis sündisid perre kaksikud lapsed, poeg Lucas ja tütar Rosanna.
Jordan Binnington

Jordan Binnington (sündinud 11. juulil 1993 Richmond Hillis Ontario provintsis) on Kanada jäähokimängija, kes mängib väravavahina NHL-i klubis St. Louis Blues.
Aastatel 2009–2013 mängis ta Ontario Hockey League'i klubis Owen Sound Attack. Hooajal 2012–13 valiti ta liiga hooaja parimaks väravavahiks.
2011. aastal valiti ta NHL-i "draft"is Bluesi poolt 88. valikuna. Pärast hooaega 2013–14 ECHL-i klubis Kalamazoo Wings asus ta 2014. aastal mängima American Hockey League'i (AHL) klubis Chicago Wolves. NHL-is debüteeris ta Bluesi meeskonnas 14. jaanuaril 2016 mängus Carolina Hurricanesi vastu.
Pärast veel mitut hooaega AHL-i klubides Chicago Wolves, Providence Bruins ja San Antonio Rampage tõusis Binnington hooaja 2018–19 teises pooles Bluesi põhiväravavahi kohale. Ta sai sel põhihooajal kirja 24 võitu ja viis kaotust ning lasi sisse keskmiselt 1,89 väravat mängus, olles selle näitaja poolest liiga parim väravavaht. 2019. aasta veebruaris ja märtsis valiti ta liiga kuu uustulnukaks. Samal hooajal aitas ta Bluesi Stanley karika võiduni. Binnington valiti lisaks liiga hooaja uustulnukate sümboolsesse koosseisu All-Rookie Team.
2020. aastal valiti Binnington NHL-i tähtede mängule.
Dūkštase vald

Dūkštase vald (leedu keeles "Dūkšto seniūnija") on 2. järgu haldusüksus (vald) Leedus Ignalina rajooni territooriumil.
Valla pindala on 154 km². 2011. aasta seisuga elas seal 1706 inimest. Valla keskus on Dūkštase linn, kus 2011. aastal oli 888 elanikku. Vallamaja asub aadressil Aušros g. 3. Vallavanem on Vytautas Kazėnas.
Lisaks küladele on vallas ka mõned huutorid
Dūkštase järv

Dūkštas on järv Leedus Ignalina rajoonis.
Järve valgala on 24,3 km². Järve kaldad on madalad, lõunas ja läänes soostunud, põhjakallas on aga terrassidega. Kaldajoone pikkus on 11,77 kilomeetrit. Järves on kaks saart pindaladega 0,79 ha ja 0,59 ha. Järve säng asub jääajal tekkinud lohus. Dūkštase järv jääb merepinnast 152,7 meetri kõrgusele. Järve põhja katab muda, kalda ääres aga liiv, kuid kui põhjakallas välja arvata, lasub õhukese liivakihi all turvas.
Kaladest elavad järves särg, karpkala, nurg, viidikas, koha, luts, koger, kiisk, säinas, ahven, rääbis, latikas, linask ja haug. Vee läbipaistvus on suvel kuni 3 meetrit.
Järve nimi tuleneb balti keeltest, kus "duksts" tähistab läti keeles sood, leedu keeles "dūksinas" tähistab aga soostunut, ebapuhast.
Baluošas

Baluošas on järv Leedus Ignalina rajoonis. Põhjakaldal piirneb Baluošas Utena rajooniga. 
Järve kaldad on looklevad ja metsased. Põhjakallas on liivane, ülejäänud kõrged ja kruusased. Kaldajoone pikkus on 15,05 kilomeetrit, koos saartega aga 19,4 kilomeetrit. Järves on kaheksa saart: Ilgasalė pindala on 6,12 ha, Liepų pindala 4,13 ha, Degėsių pindala 1,47 ha. Ülejäänud saared on nimetud pindaladega 0,28 ha, 0,28 ha, 0,17 ha, 0,13 ha ja 0,003 ha. Ilgasalė saarel on omakorda väike järveke.
Järve säng asub kahe jääajal tekkinud tunneloru kohal, mida eraldav veealune oos. Baluošas jääb merepinnast 142,7 meetri kõrgusele. Sinna suubub Būka, välja voolab aga Baluošykštise järve suubuv Kragžlė (Srovė jõe ülemjooks).
Kaladest elavad järves särg, viidikas, ahven, rääbis, latikas ja haug. Külad järve kaldal on Vaidžiuškės, Trainiškis, Šuminai, Strazdai, Ripelialaukis ja Beržaragis.
Järve nimi tuleneb kas murdesõnast "balas", mis tähistab valget, või sõnast "bala", mis tähistab tüma paika, sood.
Elar Vahter

Elar Vahter (sündinud 5. novembril 1988 Saaremaal) on eesti näitleja ja lavastaja.
Ta õppis aastatel 1996–2008 Saaremaa Ühisgümnaasiumis ning Eesti Mereakadeemias 2008–2013. Elar Vahter jätkas haridusteed aastatel 2015–2019 Tartu Ülikooli Viljandi Kultuuriakadeemias. Ta lõpetas 2019 aastal kooli 12. lennu näitleja ja lavastaja erialal.
Aastatel 2019–2025 töötas ta näitlejana Rakvere Teatris.
Swifti-Tuttle'i komeet

Swifti-Tuttle'i komeet (ametlikult 109P/Swift–Tuttle) on perioodiline komeet, mis tekitab perseiidide meteoorivoolu.
Komeedi avastasid üksteisest sõltumatult Lewis Swift ja Horace Parnell Tuttle. Swift vaatles komeeti 16. juulil ja Tuttle 19. juulil 1862. Avastamisel oli komeet umbes sama hele kui Põhjanael. 1862. aastal sooritatud vaatluste järel arvati, et komeet muutub uuesti vaadeldavaks aastatel 1979–1983, kuid seda ei juhtunud. Briti astronoom Brian G. Marsden arvutas välja komeeti oletatava orbiidi ja ennustas, et komeet möödub Maast 1992. aastal. Marsdeni ennustus osutus õigeks, sest komeeti märkas 1992. aastal uuesti Jaapani astronoom. Komeet on Maalt taas nähtav 2126. aastal.
Swifti-Tuttle'i komeedi tiirlemisperiood on 133 aastat. Komeedi afeel on 51,2 aü ja periheel 0,95 aü. Komeedi tuuma diameeter on 26 km ja see on suurim taevakeha, mis läheneb perioodiliselt Maale.
Narama

Narama on küla Poolas Väike-Poola vojevoodkonnas Krakówi maakonnas Iwanowice vallas. Narama asub Krakówi kesklinnast umbes 13 km põhjas.
Küla on esmamainitud 1440. aastal Jan Długoszi kroonikas "Liber beneficiorum".
Bibice

Bibice on küla Poolas Väike-Poola vojevoodkonnas Krakówi maakonnas Zielonki vallas. Bibice asub Krakówi kesklinnast umbes 7 km põhjas.
Bibicet on esmamainitud 1050. aastal. Alates 12. sajandi viimasest veerandist kuulus küla Krakówi norbertaanide kloostrile.
Kaarel Pogga

Kaarel Pogga (sündinud 24. septembril 1996 Tallinnas) on eesti näitleja.
Ta on lõpetanud 2016. aastal Tallinna Prantsuse Lütseumi ja 2020. aastal Eesti Muusika- ja Teatriakadeemia lavakunstikooli (29. lend).
Ta on aastast 2020 Vanemuise teatri näitleja.
Deniss Gurjanov

Deniss Vladimirovitš Gurjanov (sündinud 7. juunil 1997 Togliattis) on Venemaa jäähokimängija, kes mängib NHL-i klubis Dallas Stars ründajana vasak- või paremäärel.
Ta alustas klubikarjääri kodulinna klubis Togliatti Lada, mille koosseisus debüteeris ta hooajal 2014–15 KHL-is.
2015. aastal valiti ta NHL-i "draft"is Starsi poolt 12. valikuna. Põhja-Ameerikasse suundus ta mängima 2016. aastal, asudes mängima American Hockey League'i klubis Texas Stars. NHL-is debüteeris ta Dallas Starsi meeskonnas 8. aprillil 2017 mängus Colorado Avalanche'i vastu. Esimese värava lõi ta NHL-is 10. novembril 2018 mängus Nashville Predatorsi vastu, kuid ka suurema osa hooajast 2018–19 mängis ta veel Texas Starsis. Hooajal 2019–2020 sai ta NHL-is juba rohkem mänguaega, pääsedes väljakule kokku 64 põhihooaja mängus, kus ta lõi kokku 20 väravat ja andis üheksa väravasöötu. 20. augustil 2020 lõi ta mängus Calgary Flamesi vastu neli väravat, saades esimeseks Starsi mängijaks, kes on väljalangemismängude ühes mängus vähemalt neli väravat löönud.
2017. aastal võitis Gurjanov Venemaa kuni 20-aastaste koondisega juunioride maailmameistrivõistlustel pronksmedali.
Lena Barbara Luhse

Lena Barbara Luhse (sündinud 30. novembril 1991 Pärnus) on eesti näitleja.
Ta on lõpetanud 2011. aastal Vanalinna Hariduskolleegiumi ja 2020. aastal Eesti Muusika- ja Teatriakadeemia lavakunstikooli (29. lend) .
Ta on alates 2020. aastast Vanemuise teatri näitleja.
Kuulumine liitudesse.
Eesti Näitlejate Liit, Eesti Teatriliit
Isiklikku.
Tema isa on arhitekt Ra Luhse, ema on teatrikunstnik Lilja Blumenfeld. Tema vanavanavanaisa oli Karl August Hermann.
Lontmüts

Lontmüts (Tartu ja Võru murdes), ka kõrvik (Mulgi murdes), on vana tüüpi talvine meestemüts, mis sarnaneb läkiläkiga. 
Lontmüts oli levinud 19. sajandil Eestis peamiselt poekaubana. Müts oli ovaalse mustast karvata parknahast pealae ja nelja musta pügatud lambanahaga pealistatud kõrvaga. Vooder oli heledast karvasest lambanahast, õmbluseks kasutati kahekordset linast niiti. Esikõrv otsmikul ja tagakõrv kuklas olid üleni mütsi külge õmmeldud, külgmised kõrvad olid lahtised ning neid sai vajadusel alla käänata või üles tõsta.
"Soome müts", mis oli Soomes üldiselt ja Eestis 20. sajandil laialt levinud, oli parknahast pealae ja ühtlase laia karusnahkse äärega, mis oli allakäänatav kogu pikkuses, kuklaosas olid nahast ääre pooled ühendatud paeltega. Mitmel pool, eriti rannaaladel oli see müts kasutusel juba 19. sajandil nimetusega "talimüts" (Saaremaal ka "lakkmüts").
Maarja Johanna Mägi

Maarja Johanna Mägi (sündinud 24. märtsil 1997 Tartus) on eesti näitleja. 
Ta on lõpetanud 2020. aastal Eesti Muusika- ja Teatriakadeemia lavakunstikooli (29. lend). 
Aastatel 2020–2024 kuulus ta Vanemuise trupi koosseisu. Alates septembrist 2024 on vabakutseline. 
Näitlemisele lisaks on olnud seotud modellindusega.
On Jakobi Mäe Teatristuudio gümnaasiumirühma juhendaja.
Rolle.
Filmides.
Apteeker Melchior.
Maarja Johanna Mägi mängis naispeaosa kolmeosalises ajalooliste mängufilmide sarjas "Apteeker Melchior" (režissöör Elmo Nüganen, Melchiori rollis Märten Metsaviir). Kõigis kolmes filmis mängis ta Keterlyni osa: esimeses filmis oli ta (Gerkeks maskeerituna) apteekri õpilane, teises filmis apteekri armastatu ja kolmandas filmis apteekri naine Keterlyn Wakenstede.
Filmitrioloogia võtted toimusid aastal 2020 (juulist kuni aasta lõpuni) ja filmid jõudsid kinodesse 2022.–2023. aasta jooksul:
Filmid põhinevad Indrek Hargla kriminaalromaanidel (sari "Kriminaalromaan vanast Tallinnast", sh "Apteeker Melchior ja Oleviste mõistatus" (2010 ja 2011), "Apteeker Melchior ja Rataskaevu viirastus" (2010), "Apteeker Melchior ja timuka tütar" (2011).
Mujal filmides.
Aurora filmis "Aurora", mille režissöörid on Rain Tolk ja Andres Maimik. "Aurora" võtted toimusid 2023. aasta juulis ja augustis Tallinnas, Raplamaal, Tartus ja Ida-Virumaal, sealhulgas filmiti Saka mõisas. Film esilinastus kinodes 10. jaanuaril 2025.
Lipuvere Leena rahvuslikus komöödias "Vigased pruudid" (režissöör Ergo Kuld). Filmivõtted toimusid Matsalu rahvuspargis suvel 2022 ja film jõudis kinodesse oktoobris 2023. Film põhineb Eduard Vilde 1888. aastal valminud samanimelisel jutustusel.
Marie – "Valge vale" (lühifilm, 2022) 
Mari – "Hüvastijätt" (lühifilm, 2022)
baaridaam – "Janu" (lühifilm, 2019) 
Isiklikku.
Ta on suhtes Frank-Leander Sapegoga.
Ken Rüütel

Ken Rüütel (sündinud 24. aprillil 1995 Tallinnas) on eesti näitleja.
Elukäik.
Lapsena õppis Rüütel Kaari Sillamaa Laste Kaunite Kunstide Koolis.
2014. aastal lõpetas ta Vanalinna Hariduskolleegiumi teatriklassi. 2016. aastal asus Rüütel õppima Eesti Muusika- ja Teatriakadeemia lavakunstikooli (2014. aastal sisseastumiskatse ebaõnnestus), mille lõpetas 2020. aastal (XXIX lend).
Ta on aastast 2020 Vanemuise teatri näitleja.
Brian G. Marsden

Brian Geoffrey Marsden (5. august 1937 – 18. november 2010) oli Briti astronoom.
Marsden spetsialiseerus taevamehaanikale ja astromeetriale, arvutades komeetide ja asteroidide orbiite. Ta aitas leida mitmeid kadunuks peetud asteroide ja komeete, millest tuntuim on Swifti-Tuttle'i komeet. 1978 kuni 2006 oli Marsden IAU väikeplaneetide keskuse ja 1968 kuni 2000 IAU astronoomiliste telegrammide keskuse direktor. 1993. aastal ennustas ta, et komeet Shoemaker-Levy 9 põrkab Jupiteriga kokku, mis 1994. aastal ka juhtus.
Ivan Aleksejev

Ivan Aleksejev (sündinud 26. septembril 1989) on Eesti näitleja.
Ta on õppinud Peterburi Riiklikus Teatriakadeemias draama- ja filminäitleja erialal, A. M. Zelandi meistrikursusel.
2011. aastast töötab ta Tallinnas Vene Teatris näitlejana.
Ott-Henrik Raidmets

Ott-Henrik Raidmets (sündinud 11. märtsil 1993 Pärnus) on eesti näitleja ja jalgpallur. 
Ta lõpetas aastal 2012 Vanalinna Hariduskolleegiumi ja aastal 2016 Eesti Muusika- ja Teatriakadeemia lavakunstikooli (27. lend). 
Ta on aastast 2016 Pärnu teatri Endla näitleja. 
Ta mängib jalgpalli klubis Tallinna FC Reaal.
Isiklikku.
Tema isa on Artur Raidmets. 
Tema elukaaslane on olnud näitleja 
Saara Nüganen. 
Neil on 2023. aasta veebruaris sündinud poeg, kellele näitleja Ruut Tarmo auks pandi nimeks Ruut.